ধনধান্য পুষ্প ভরা আমাদের এই বসুন্ধরা

ধনধান্য পুষ্প ভরা আমাদের এই বসুন্ধরা হল দ্বিজেন্দ্রলাল রায় কর্তৃক ১৯০৫ সালে বাংলা ভাষায় রচিত ও সুরারোপিত একটি কালজয়ী দেশাত্মবোধক গান এবং দ্বিজেন্দ্রগীতি। গানটি লেখকের ১৯০৯ সালে প্রকাশিত 'সাজাহান' নামক নাটকে গ্রন্থস্থ হয়।

 পটভূমি 
১৯০৫ সালে ভারত উপমহাদেশে "বঙ্গভঙ্গ আন্দোলন" -এর সূচনা ঘটলে বিভিন্ন লেখক, সাহিত্যিকের মতো লেখক দ্বিজেন্দ্রলাল রায়ের মনেও তা ব্যাপকভাবে প্রভাব ফেলে এবং এই একটি আন্দোলনকে কেন্দ্র করেই তিনি লিখে ফেলেন অসংখ্য কবিতা এবং গান। এছাড়াও বঙ্গভঙ্গ আন্দোলনের বিরুদ্ধাচারে এবং স্বদেশী আন্দোলনের পক্ষে লোক জমায়েত করতে ভারতীয় এই কবি তৎকালীন সময়ের প্রতাপশালী ও প্রতিথযশা কবি সাহিত্যিকদের পাশে রেখে নিজ হাতে গড়ে তুলেছিলেন "পূর্ণিমা সম্মেলন" নামের এক জনপ্রিয় সাহিত্য সংগঠন। আর এই সংগঠন হতেই বিভিন্ন কবি -সাহিত্যেকদেরকে সাথে নিয়ে তারা একেরপর এক বঙ্গভঙ্গ বিরোধী গান রচনা ও প্রচার- প্রসার করতেন। তার ভেতর উল্লেখযোগ্য গানসমূহ হচ্ছে, "বঙ্গ আমার! জননী আমার! ধাত্রী আমার! আমার দেশ", "যেদিন সুনীল জলধি হইতে উঠিলে জননী ভারতবর্ষ", "ওই মহাসিন্ধুর ওপার হতে" ইত্যাদি এবং "ধন-ধান্য পুষ্পে ভরা" এই গানটিও সে সময়েই তার হাতে রচিত হয় বলে কথিত আছে। পরবর্তীকালে তাঁর এই গানটি তাঁর লেখা একটি বহু জনপ্রিয় নাটক "শাহজাহান"-এ অন্তর্ভুক্ত করা হয়, যার প্রকাশকাল ১৯০৯ সাল।

 গানের কথা 
ধনধান্য পুষ্পভরা আমাদের এই বসুন্ধরা
তাহার মাঝে আছে দেশ এক–সকল দেশের সেরা;–
ও সে, স্বপ্ন দিয়ে তৈরি সে-দেশ, স্মৃতি দিয়ে ঘেরা;
এমন দেশটি কোথাও খুঁজে পাবে নাকো তুমি,
ও সে সকল দেশের রানি সে যে–আমার জন্মভূমি।

চন্দ্র সূর্য গ্রহ তারা, কোথায় উজল এমন ধারা।
কোথায় এমন খেলে তড়িৎ এমন কালো মেঘে!
তার পাখির ডাকে ঘুমিয়ে উঠি, পাখির ডাকে জেগে;
এমন দেশটি কোথাও খুঁজে পাবে নাকো তুমি,
ও সে সকল দেশের রানি সে যে–আমার জন্মভূমি।

এত স্নিগ্ধ নদী কাহার, কোথায় এমন ধূম্র পাহাড়!
কোথায় এমন হরিৎক্ষেত্র আকাশতলে মিশে!
এমন ধানের উপর ঢেউ খেলে যায় বাতাস কাহার দেশে!
এমন দেশটি কোথাও খুঁজে পাবে নাকো তুমি,
ও সে সকল দেশের রানি সে যে–আমার জন্মভূমি।

পুষ্পে পুষ্পে ভরা শাখী; কুঞ্জে কুঞ্জে গাহে পাখি;
গুঞ্জরিয়া আসে অলি পুঞ্জে পুঞ্জে ধেয়ে–
তারা, ফুলের উপর ঘুমিয়ে পড়ে ফুলের মধু খেয়ে;
এমন দেশটি কোথাও খুঁজে পাবে নাকো তুমি,
ও সে সকল দেশের রানি সে যে–আমার জন্মভূমি।

ভায়ের মায়ের এত স্নেহ কোথায় গেলে পাবে কেহ!–
ও মা তোমার চরণ দুটি বক্ষে আমার ধরি,
আমার এই দেশেতে জন্ম–যেন এই দেশেতে মরি–
এমন দেশটি কোথাও খুঁজে পাবে নাকো তুমি,
ও সে সকল দেশের রানি সে যে–আমার জন্মভূমি।

 গানের কথা নিয়ে বিভ্রান্তি 
এই গানের কথা নিয়ে কিছু বিভ্রান্তি আছে। কেউ গায় 'ধনধান্যে পুষ্পে ভরা', আবার কেউ গায় 'ধনধান্য পুষ্প ভরা'। বাস্তবে কবির লেখা 'ধনধান্য পুষ্প ভরা'। কেউ গায় ‘তার পাখির ডাকে ঘুমিয়ে উঠি, পাখির ডাকে জেগে'। কেউ আবার গায় ‘তারা পাখির ডাকে ঘুমিয়ে পড়ে, পাখির ডাকে জেগে।’ কোথাও লেখা আছে 'তারা পাখির ডাকে ঘুমিয়ে ওঠে, পাখির ডাকে জেগে'।

জনপ্রিয়তা
এই গানটি বাংলাদেশের মুক্তিযুদ্ধ চলাকালে মুক্তিযোদ্ধাদের উদ্দীপনা জাগানোর জন্য ব্যবহৃত বহু গানের অন্যতম একটি গান ছিল। ১৯৭২ সালে বাংলাদেশের সংবিধান প্রণয়নের সময় জাতীয় সঙ্গীত নির্বাচনের জন্য দুটি গান প্রস্তাব করা হয়েছিল—রবীন্দ্রনাথ ঠাকুরের "আমার সোনার বাংলা" এবং "ধন ধান্য পুষ্প ভরা"। তবে শেষ পর্যন্ত “আমার সোনার বাংলা”-ই জাতীয় সঙ্গীত হিসেবে নির্বাচিত হয়।

২০০৬ সালে বিবিসি বাংলা পরিচালিত এক জরিপে এই গানটি সর্বকালের সেরা বিশটি বাংলা গানের তালিকায় ১০ম স্থান লাভ করে।  
২০২৪ সালের জুলাই বিপ্লবের সময় গানটি নতুনভাবে জনপ্রিয়তা লাভ করে, সেই সময়কালে ৩ আগস্ট হাজার হাজার বিক্ষোভকারী একসঙ্গে এই গানটি গেয়েছিলেন।

 তথ্যসূত্র 

বিষয়শ্রেণী:বাংলা সঙ্গীত
বিষয়শ্রেণী:দ্বিজেন্দ্রলাল রায়
বিষয়শ্রেণী:পশ্চিমবঙ্গের সঙ্গীত
বিষয়শ্রেণী:বাংলাদেশী দেশাত্মবোধক গান
বিষয়শ্রেণী:ভারতীয় সঙ্গীত
বিষয়শ্রেণী:দেশাত্মবোধক গান